Heroldsbaai-soektog: bussie onder water gekry‘n Bussie se wrak is onder die water digby die rotse by Voëlklip gevind. (Foto: SA Polisie) ŉ Grys Volkswagen Caravelle, soortgelyk aan die een waarin die vermiste Heidi Scheepers en haar twee kinders Dinsdag verdwyn het, is langs die rotse by Voëlklip by Heroldsbaai gekry. Kapt. Malcolm Pojie, polisiewoordvoerder, het gesê hoogwater maak dit in dié stadium egter onmoontlik vir duikers en reddingswerkers om die voertuigwrak te bereik. Daar kon dus nog nie met sekerheid vasgestel word, deur byvoorbeeld identifikasie van die nommerplaat of enjinnommer, dat dit wél die Scheeperse se voertuig is nie. Teen laatmiddag was daar nog geen amptelike bevestiging dat enige liggame gevind is nie. Maroela Media het vroeër berig Scheepers (35), haar dogtertjie (6) en seuntjie (2) is Dinsdag omstreeks 18:00 die laaste keer lewend in Heroldsbaai gesien waar hulle verby die gesin se winkel, die Heroldsbaai Kafee, gery het. Haar man, Ettienne, het hulle enkele ure later, nadat hulle nie huis toe gekom het nie, as vermis by die polisie aangemeld. Tientalle mense is sedertdien by die soektog na die drie betrokke. ŉ Reddingshelikopter het die omgewing onder meer uit die lug gefynkam. Pojie het gesê sodra die gety dit toelaat, gaan reddingswerkers die wrak probeer bereik.